Document ID: 32011R0381

REGOLAMENT TA’ IMPLIMENTAZZJONI TAL-KUMMISSJONI (UE) Nru 381/2011
tat-18 ta’ April 2011
li jidderoga mir-Regolament (KE) Nru 967/2006 fir-rigward tal-iskadenzi għall-komunikazzjoni dwar ir-riport mis-sena tas-suq 2010/11 tal-kwantitajiet taz-zokkor
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 1234/2007 tat-22 ta’ Ottubru 2007 li jistabbilixxi organizzazzjoni komuni ta’ swieq agrikoli u dwar dispożizzjonijiet speċifiċi għal ċerti prodotti agrikoli (Ir-Regolament Waħdieni dwar l-OKS [Ir-Regolament dwar l-OKS Waħdieni]) (1), u partikolarment l-Artikolu 85, flimkien mal-Artikolu 4 tiegħu,
Billi:
(1)
L-Artikolu 17 tar-Regolament tal-Kummissjoni (KE) Nru 967/2006 tad-29 ta’ Ġunju 2006 li jistabbilixxi regoli dettaljati għall-applikazzjoni tar-Regolament tal-Kunsill (KE) Nru 318/2006 rigward produzzjoni taz-zokkor li taqbeż il-kwota (2), jistabbilixxi d-dati tal-iskadenzi sa meta l-Istati Membri għandhom jikkomunikaw lill-Kummissjoni r-riport għas-sena tas-suq li jmiss tal-kwantitajiet taz-zokkor.
(2)
B’deroga mill-Artikolu 63(2)(a) tar-Regolament (KE) Nru 1234/2007, l-Artikolu 1 tar-Regolament tal-Kummissjoni (UE) Nru 848/2010 (3) estenda, għas-sena ta’ kummerċjalizzazzjoni [is-sena tas-suq] 2010/2011, il-limiti taż-żmien li fihom l-Istati Membri għandhom jistabbilixxu id-data tal-iskadenza għall-operaturi biex jikkomunikaw lill-Istati Membri d-deċiżjoni tagħhom dwar ir-riport tal-produzzjoni taz-zokkor żejjed.
(3)
B’konsegwenza ta’ dan, bl-istess mod għandhom jinbidlu id-dati tal-iskadenzi li fihom l-Istati Membri, f’konformità mal-Artikolu 17 tar-Regolament (KE) Nru 967/2006 għandhom jikkomunikaw lill-Kummissjoni l-kwantitajiet li għandhom jinġarru ’l quddiem [ir-riport tal-kwantitajiet għall-perjodu li jmiss].
(4)
Għaldaqstant hemm il-ħtieġa ta’ deroga, għas-sena ta’ kummerċjalizzazzjoni [is-sena tas-suq] 2010/2011, mid-dati tal-iskadenza stabbiliti fil-punti (a) u (b) tal-Artikolu 17 tar-Regolament (KE) Nru 967/2006.
(5)
Il-miżuri stipulati f’dan ir-Regolament huma skont l-opinjoni tal-Kumitat ta’ Ġestjoni għall-Organizzazzjoni Komuni tas-Swieq Agrikoli,
ADOTTAT DAN IR-REGOLAMENT:
Artikolu 1
B’deroga mill-punti (a) u (b) tal-Artikolu 17 tar-Regolament (KE) Nru 967/2006, l-Istati Membri għandhom jikkomunikaw lill-Kummissjoni sa mhux aktar tard mill-1 ta’ Settembru 2011, ir-riport tal-kwantitajiet taz-zokkor tal-pitravi u z-zokkor tal-kannamiela mis-sena tas-suq 2010/2011 għas-sena tas-suq li jmiss.
Artikolu 2
Dan ir-Regolament għandu jidħol fis-seħħ fis-seba’ jum wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
Jiskadi fis-30 ta’ Settembru 2011.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-18 ta’ April 2011.

Labels: 17
6